Resolutsioon [1]

olukorra kohta Zimbabwes

AKV-ELi parlamentaarne ühisassamblee,

- tulles kokku 25.– 28. novembril 2008 Port Moresbys (Paapua Uus-Guinea);

- võttes arvesse kodukorra artikli 17 lõiget 2;

- võttes arvesse üleaafrikalise parlamendi valimiste vaatlemise missiooni 29. märtsi 2008. aasta aruannet ühtlustatud valimiste kohta Zimbabwe Vabariigis;

- võttes arvesse üleaafrikalise parlamendi valimiste vaatlemise missiooni 29. juuni 2008. aasta esialgset avaldust Zimbabwe presidendivalimiste teise vooru ja parlamendi alamkoja erakorraliste valimiste kohta;

- võttes arvesse üleaafrikalise parlamendi valimiste vaatlemise missiooni 30. juuni 2008. aasta vaheavaldust Zimbabwe presidendivalimiste teise vooru ja parlamendi erakorraliste valimiste kohta;

- võttes arvesse Aafrika Liidu Zimbabwe valimiste vaatlemise missiooni 29. juuni 2008. aasta esialgset avaldust;

- võttes arvesse Sharm el Sheikhis 1. juulil 2008 toimunud Aafrika Liidu tippkohtumisel vastu võetud resolutsiooni Zimbabwe rahvusliku ühtsuse valitsuse loomise kohta;

- võttes arvesse 2001. aastal Lõuna-Aafrika Arenguühenduse (SADC) parlamentaarsel foorumil vastu võetud demokraatlike valimiste põhimõtteid ja suuniseid ning 2004. aasta augustis Mauritiusel toimunud SADC tippkohtumisel vastu võetud demokraatlike valimiste põhimõtteid ja suuniseid;

- võttes arvesse 15. septembri 2008. aasta kokkulepet Zimbabwe partei Aafrika Rahvaliit-Isamaa Rinne ja Liikumise Demokraatlike Muutuste Eest (MDC) kahe rühma vahel Zimbabwel ees seisvate väljakutsete lahendamise kohta;

- võttes arvesse SADC lepingut ja selle protokolle, sealhulgas SADC valimisprotokolli;

- võttes arvesse Aafrika Liidu põhikirja, Aafrika inimeste ja rahvaste õiguste hartat ning Aafrika arengu uut partnerlust (NEPAD),

A. arvestades, et 2008. aasta märtsi presidendi-, parlamendi- (alamkoja) ja senati valimistel ning juuni valimistel toimus lubamatu vägivalla kasutamine ja opositsiooni õiguste rikkumine, mille panid toime Zimbabwe sõjaväe ja politsei liikmed, kelle oli positsioonidele paigutanud Mugabe partei ZANU-PF;

B. arvestades, et valimiskampaania ajal opositsioonipartei MDC peasekretäri Tandai Biti vahistamine ja kõnealuse partei liidri Morgan Tsvangirai, kes kandideeris Robert Mugabe vastu ning oli sunnitud põgenema Euroopa saatkonda ja seejärel riigist lahkuma, mõrvakatse sundisid hr Tsvangiraid presidendivalimistel kandideerimisest loobuma;

C. arvestades, et hoolimata elanikkonnale avaldatud survest ja elanike igasugusest hirmutamisest saavutas Morgan Tsvangirai presidendivalimiste esimeses voorus suure häälteenamuse ning et ka MDC võitis (alamkoja) parlamendivalimised ja parlamendi spiikri valimised;

D. arvestades, et 27. juuni 2008. aasta valimiste ametlike tulemuste alusel valiti ametisolev president Robert Mugabe tagasi pärast Morgan Tsvangirai loobumist;

E. arvestades, et paljud Aafrika vaatlusmissioonid (Lääne-Aafrika Riikide Majandusühendus, üleaafrikaline parlament, Aafrika Liit) väitsid, et vägivalla tõttu ei kajastanud valimistulemused rahva tahet;

F. arvestades, et 15. septembri 2008. aasta poliitiline kokkulepe rahvusliku ühtsuse valitsuse loomise põhimõtte kohta eesmärgiga lõpetada kriis on samm edasi ja saavutatud tänu president Thabo Mbeki vahendusele;

G. arvestades kahe poole vaheliste rahvusliku ühtsuse valitsust käsitlevate läbirääkimiste jätkuvat ummikseisu;

H. arvestades, et kõnealuste valimiste katastroofiline läbiviimine halvendas Zimbabwe elanike niigi katastroofilist humanitaarolukorda, sundides inimesi lahkuma oma kodust ja riigist;

I. arvestades, et riik seisab kooleraepideemia, praktiliselt kokkuvarisenud tervishoiusüsteemi ja katkenud veevarustuse probleemi ees; arvestades, et inimeste eluiga langes viimasel aastakümnel 60 aastalt 37 aastale meeste puhul ja 60 aastalt 34 aastale naiste puhul; arvestades, et Zimbabwes elab praegu 1,7 miljonit HI-viiruse kandjat;

J. arvestades, et oktoobris toideti maailma toiduabi programmi raames 2 miljonit Zimbabwe elanikku, kuid et kõnealune näitaja kasvab eelduste kohaselt 5,1 miljonini 2009. aastaks, mis tähendab, et pool riigi elanikkonnast on varsti abist sõltuv;

K. arvestades, et UNICEFi andmete kohaselt annab tunde hinnanguliselt üksnes 40 % riigi õpetajatest ning üksnes kolmandik õpilastest ilmub tundidesse;

L. märkides murega, et kahetsusväärselt keelduti lubamast Zimbabwesse delegatsiooni, kuhu kuulusid endine USA president Jimmy Carter, endine ÜRO peasekretär Kofi Annan ja inimõiguste aktivist Graça Machel,

1. mõistab kindlalt hukka rahva vastu suunatud vägivalla- ja hirmukampaaniad, et mõjutada 2008. aasta valimiste hääletustulemusi, ning opositsiooni õiguste rikkumise;

2. teatab, et niisuguste jõhkrate rikkumiste valguses ei saa öelda, et Zimbabwe 2008. aasta juuni valimised olid läbipaistvad, usutavad ja õiglased;

3. tervitab Aafrika vahendamisalaseid jõupingutusi, mida juhtis president Thabo Mbeki, ning nõuab tungivalt Aafrika riikide ja piirkondlike institutsioonide, nagu SADC ja Aafrika Liit, ning Aafrika väljapaistvate isikute suuremat kaasamist Zimbabwe olukorrale lahenduse leidmiseks peetavatesse läbirääkimistesse ja seejärel seiresse;

4. kinnitab, et rahvusliku ühtsuse valitsus on lahendus kriisi lõpetamiseks ja üleminekuperioodi alustamiseks, mis võimaldab institutsioonide reformimist ja õigusriigi taastamist; rõhutab, et 15. septembri 2008. aasta pädevuse jagunemise kokkuleppes nõustusid pooled tegema kostööd jätkusuutliku ja kestva demokraatia ning Zimbabwe praegusele poliitilisele, majanduslikule ja sotsiaalsele kriisile rahumeelse lahenduse leidmise nimel;

5. nõuab tungivalt kõigilt lepingupooltelt oma kohustuste täitmist, lepingu rakendamisele konstruktiivselt ja täielikult kaasaaitamist ning läbirääkimistel suurema vaoshoituse ja mõõdukuse näitamist; rõhutab, et kõik pooled on võrdsed ja peaksid hoiduma mis tahes ühepoolsest tegevusest seoses uue valitsuse moodustamisega;

6. palub tungivalt rahvusvahelisel üldsusel tagada olulise humanitaarabi kiire andmine Zimbabwe elanikele;

7. märgib poliitilise kriisi laastavat mõju Zimbabwe elanikele; märgib, et EL eraldas just abi andmiseks 10 miljonit eurot, ning palub Zimbabwe ametivõimudel kaotada kõik humanitaarabiorganisatsioonidele kehtestatud piirangud ja tagada, et humanitaarabi oleks võimalik kätte toimetada kooskõlas inimsuse, neutraalsuse, erapooletuse ja sõltumatuse põhimõtetega;

8. väljendab sügavat muret seoses Zimbabwe pagulaste olukorraga kõnealuses piirkonnas ja mõistab hukka Zimbabwe pagulaste vastu ümbritsevates riikides toime pandud vägivallaaktid; palub Euroopa Komisjonil toetada naaberriike pagulaste jaoks mõeldud rahalise ja materiaalse abi programmidega;

9. palub tungivalt kõikidel sidusrühmadel ja rahvusvahelisel üldsusel olla valmis tagama abi kiire andmine Zimbabwe konfliktijärgseks ülesehitamiseks;

10. väljendab sügavat kahetsust, et vanematekogu humanitaarabi delegatsioonile, kuhu kuulusid endine ÜRO peasekretär Kofi Annan, USA ekspresident Jimmy Carter ning naiste ja laste õiguste kaitsja Graça Machel, keeldus Mugabe valitsus viisat andmast, kuna nad tahtsid kasutada oma mõju, et suurendada kohese ja pikemaajalise abi voolu riiki, selleks et peatada Zimbabwe elanike kohutavad kannatused; toetab tugevalt vanematekogu jätkuvaid jõupingutusi, et leevendada Zimbabwe humanitaarkriisi;

11. palub tulevasel rahvusliku ühtsuse valitsusel luua neutraalne ja sõltumatu rahu ja lepituse komisjon riigi paranemisprotsessi edendamiseks, kes vaatab läbi inimsusevastased kuriteod, piinamised, vägistamised ja teised sisekonfliktides toimepandud kuriteod;

12. usub, et vastvalitud parlamendi suutlikkuse tugevdamiseks on oluline seda rahastada ja toetada;

13. teeb kaaspresidentidele ülesandeks edastada käesolev resolutsioon AKV-ELi nõukogule, Euroopa Komisjonile, üleaafrikalisele parlamendile, Zimbabwe valitsusele ja parlamendile, Aafrika Liidule, SADCile ja ÜRO peasekretärile.

[1] Vastu võetud AKV-ELi parlamentaarse ühisassamblee poolt 28. novembril 2008 Port Moresbys (Paapua Uus-Guinea).

--------------------------------------------------